Къэбэрдей-Балъкъэр Республикэм и Iэтащхьэ КIуэкIуэ Юрий Медицинэм и лэжьакIуэхэм я махуэмкIэ зэрехъуэхъур
Ныбжьэгъу лъапIэхэ!
Си гуапэу сынывохъуэхъу фи IэщIагъэм и махуэмкIэ!
Дохутырхэм я лэжьыгъэр нэхъ пщIэ зыпылъхэм ящыщщ, абы щыгъуэми жэуаплыныгъэшхуэ пыщIащ, интеллект лъагэрэ гудзакъэрэ хэплъхьэ зэпытщ. Фи щIэныгъэм, Iэзагъэм, жэуаплыныгъэм, цIыхугъэм, IэщIагъэмрэ къалэнымрэ псэемыблэжу фызэрыхуэлажьэм елъытащ гъэхъужыныгъэр зэрекIуэкIыр, узыншагъэр, уеблэмэ, языныкъуэхэм и деж сымаджэм и гъащIэр. Псом хуэмыдэу фIыщIэ яхуэсщIыну сыхуейщ отраслым и ветеранхэм.
Узыншагъэр хъумэнымкIэ системэм и сэбэпынагъыр адэкIи егъэфIэкIуэным, медицинэ дэIэпыкъуныгъэ хэхам зегъэужьыным, медицинэ Iуэхутхьэбзэхэр пэрыуэншэу къазэрыIэрыхьэмрэ абыхэм я фIагъымрэ хэгъэхъуэным, узхэр къэмыгъэхъуным телэжьэным, гъащIэ узыншэ ехьэкIыныр ягурыгъэIуэным ехьэлIа IуэхугъуэфIхэр нобэ республикэм щокIуэкI. Технологие лъагэр зи лъабжьэ медицинэ дэIэпыкъуныгъэ зыгъуэтхэм я бжыгъэм хохъуэ, сымаджэщхэмрэ поликлиникэхэмрэ я материальнэ-техникэ лъабжьэр къагъэщIэращIэ.
ЕхъулIэныгъэ, узыншагъэ быдэ, насып, зэIузэпэщыныгъэ фиIэну сынывохъуэхъу.
